Den bedste begyndelse til alting er at begynde med Gud. Det første derfor, som Vi frem for alt vil have befalet alvorligt i denne Kongelov er: At Vores efterkommere enevoldsarvekonger over Danmark og Norge (…) skal bekende sig til den kristne tro (…), og holde landets indbyggere ved den samme rene og uforfalskede kristelige (: protestantiske) tro og magtfuldt håndhæve og beskærme disse lande og riger mod kættere, sværmere og gudsbespottere.

Danmarks og Norges enevoldsarvekonge skal herefter være og af alle undersåtter holdes og agtes for det ypperste og højeste hoved her på jorden over alle menneskelige love, der intet andet hoved og dommer kender over sig hverken i gejstlige eller verdslige sager uden Gud alene.

Kongen skal ene have våben- og væbningsmagt til at føre krig, slutte og ophæve forbund, med hvem og når han finder det godt, til at pålægge told og al anden ydelse, eftersom enhver vel ved, at riger og lande ikke kan besiddes trygt uden væbnet magt, og krigsmagt ikke kan holdes uden løn, og løn ikke kan bringes til veje uden skat.

Og eftersom fornuften og den daglige erfaring tilstrækkeligt lærer, at én samlet og sammenknyttet magt er langt stærkere (..) en den, som er adskilt og adspredt, og jo større magt og herredømme én herre og konge besidder, jo tryggere lever han og hans undersåtter for alle udvortes fjenders angreb

Men kongen skal aldeles ikke give nogen ed eller forpligtelse (…) fra sig, mundtlig eller skriftlig, eftersom han som en fri og ubunden enevoldskonge ikke kan bindes af sine undersåtter.

Kongen skal også ene have højeste magt og myndighed til at indsætte alle embedsmænd, høje og lave.

Kongen skal derfor også alene have højeste magt og myndighed til at gøre love og forordninger efter sin egen gode vilje og velbehag, at forklare, forandre, formere, formindske, ja også ligefrem at ophæve af ham selv eller hans forfædres udgivne love – denne Kongelov alene undtaget.

Alle regeringens ærinder, breve og forretninger skal i ingen andens navn end i kongens navn og under hans signet (: segl) udgå, og han skal altid selv underskrive.

Og eftersom alle stænder, adel og uadel, gejstlig, Verdslig, én gang har overdraget OS og de fra Os nedstigende linjer (…) én ubundet enevoldskongedømmes magt arveligt til evig tid, ejer og tilkommer krone, scepter og enevoldsarvekongetitel og (konge)magt herefter straks i samme øjeblik, når en konge afgår ved døden, den næste i arvelinien, så at ingen videre overdragelse på nogen måde behøves, eftersom kongerne i Danmark og Norge herefter til evig tid (…) er født og bårne og ikke kårede eller valgte konger. Da vil Vi også, at Vore arvekongeriger Danmark og Norge, samt alle de dertilhørende provinser og lande (…) skal være og blive udskiftet og udelt under én Danmarks og Norges enevoldsarvekonge; de andre prinser og prinsesser af blot må lade sig nøje med håbet og vente, indtil turen omsider kommer til dem og deres linier, én efter anden (:mænd havde altid arveret frem for kvinder)